In nomine sanctæ et individuæ Trinitatis. Quantam animi devotionem erga sanctam Dei Ecclesiam habere debeamus, divina sanctarum scripturarum demonstrant testimonia, quæ siquidem eam et muneribus precipiunt fieri locupletem, et omnimoda veneratione testantur, et commendant effici gloriosam. Hac igitur animadversione compunctus, et a sancto Spiritu spiritualiter instinctus, ego Hugo Dux Burgundiæ notum facio omnibus tam modernis, quam futuris fidelibus, quod redemptionem carrorum, quam in porta Divionensi capere consueveram, Deo, et sancto Petro, et Abbati Stephano, omnibusque Besuensis Ecclesiæ Monachis donaverim, ut amodo quibuscumque annis vel temporibus Divionem venerint ipsi denominatæ Ecclesiæ Monachi, tam claustrales, quam in cellis manentes, hanc sibi libertatem a me, meisque successoribus obtineant, ut sine omni inpedimento, et absque alicujus redemptionis exactione, cum suis carris indubitanter pertranseant. Cujus si quidem doni largitionem zelo Dei succensus, hujus gratia rei pro animæ patris mei remedio, Besuensi Ecclesiæ contuli: ut videlicet singulis annis apud eandem Ecclesiam ipse in memoriam sit omnium, et sicut mos est Catholicus, anniversarium ei a filiis Ecclesiæ celebretur omnibus, quatenus orationibus fidelium Dei famulorum, sibi meisque omnibus antecessoribus remissio omnium concedatur peccatorum. Proinde quoniam multa et maxima parentum nostrorum instituta, eos qui modo sunt in silentio et oblivione, conspicio præterire, autentico placuit hoc donum commendare privilegio, et subscripto approbatorum virorum roborare testimonio. Sig. Hugonis Ducis, Heinrici fratris Ducis, Walonis Abbatis, Hugonis Dapiferi, Waleranni Militis, Hugonis Præpositi, Ewrardi Præpositi, Dominici juvenis. Signum Stephani Abbatis Besuensis, Warnerii Prioris, Albrici. De Laïcis, Othberti, Ewrardi, Giraldi, Arnaldi villici Lingonensis: Acta sunt hæc anno ab Incarnatione Domini MCXIII. Indictione VI. Epact. I regnante Hlugdowico Rege Francorum, Episcopante Joceranno in urbe Lingonensium.